PriceWaterhouseCoopers: Gladsaxe bør stramme op på it-sikkerheden | Version2
/hm hm@version2.dk Tirsdag, 30. april 2019 - 11:49 4
På flere områder kan Gladsaxe Kommune med fordel øge indsatsen inden for it-sikkerhed.
Det konkluderer revisionsselskabet PwC, skriver Gladsaxebladet efter en undersøgelse, som er gennemført på baggrund af interviews med medarbejdere i kommunen, test af sikkerheden i udvalgte systemer og test af sikkerheden på rådhuset, hovedbiblioteket og på én af kommunens skoler.
Undersøgelsen er iværksat efter flere datalæk. Det første skete i forbindelse med tyveri af en computer indeholdende regneark med 20.000 borgeres personnummer og andre fortrolige oplysninger fra Gladsaxe Rådhus i december.
I en anden sag mistede man i en bus en computer med personhenførbare data. Den indeholdt 40 personers data.
PwC konkluderer samtidig, at Gladsaxe Kommunes it-sikkerhed følger såvel nationale strategier som EU’s krav, og at kommunens 'modenhedsniveau' i forhold til sikkerhed og databeskyttelse »ikke afviger fra det niveau, vi har erfaring med fra andre offentlige institutioner«, skriver Gladsaxebladet.
Revisorerne konstanterer også, at den store medieomtale kan give kommunen et dårligt image, når det gælder it-sikkerhedsforholdene i kommunen.
Anne-Marie Krogsbøll Tirsdag, 30. april 2019 - 14:31
Samme elendighed over det hele?
"Gladsaxe Kommunes it-sikkerhed følger såvel nationale strategier som EU’s krav, men it-sikkerheden bør skærpes, lyder konklusion efter undersøgelse."
Må man så konkludere, at elendigheden er den samme andre steder, som følger såvel nationale strategier som EU's krav?
I givet fald: Ret foruroligende. Man må vel så formode, at vi ikke foreløbig skal høre på bullshit-bingo fra ministre og den slags dataprangere om, at vi har en god persondatasikkerhed herhjemme, såsom "Du kan være helt tryg, giv mig dine data.... Du kan være helt tryg, giv mig dine data.....".
Nå, ok - det er nok lidt naivt at formode....
Poul-Henning Kamp Tirsdag, 30. april 2019 - 16:18 Blogger
Det siger noget om Gladsaxe Kommune
At de betaler en masse skattekroner til konsulenter for at få samme besked som de har fået helt gratis fra DataTilsynet og andre myndigheder.
Jens Madsen Onsdag, 1. maj 2019 - 8:40
Hvorfor ikke køre alle programmer på en server, og kun logge på serveren fra PC'en. Så er ikke data på den enkelte PC. Det ved jeg at man gør i min kommune (eller har gjort, ved ikke hvad de gør i dag). Det kræver naturligvis en stor sikkerhed for adgang til serverrummet, men det er som regel nemmere at opnå, end sikkerhed for hver enkelt PC på kommunens netværk.
Kim Henriksen Onsdag, 1. maj 2019 - 10:12
Man bliver bare ved indtil man hører det man gerne vil